Id-Deputat Prim Ministru u Ministru għas-Saħħa Chris Fearne appella lill-pubbliku sabiex ma jibżax imur l-isptar għall-kura meta jkun meħtieġ. Fil-programm Dissett, Dr Fearne qal li fl-aħħar jiem nies bi problemi fil-musrana, fil-qalb u fiz-zokkor mhux ikkontrollat fost pazjenti oħra, daħlu l-isptar tard għaliex qagħdu d-dar jissaportu l-uġigħ. Qal li minn din il-ġimgħa, fl-isptar Mater Dei nfetaħ it-tieni dipartiment tal-emerġenza f’tarf ieħor tal-isptar, biex pazjenti li jidħlu għal emergenzi mediċi oħra ma jiltaqgħux mal-pazjenti bil-virus. “Waħda mill-emerġenza se nżommuha biss għal dawn il-każijiet u l-emerġenza l-oħra li ftaħniha mil-lum se tkun għal każijiet li mhumiex Covid. Se jkun hemm serħan il-moħħ għall pazjenti li m’għandhomx sintomi ta’ Covid virus, se jintbagħtu fl-emerġenza li m’hemmx Coronavirus fiha.” Dr Fearne semma li fid-dipartiment tal-Kura Intensiva rdoppjaw is-sodod minn 20 għal 40 is-sodda u l-istaff li hemm bżonn għalihom u sal-aħħar tax-xahar dawn se jitlgħu għal 100 sodda. Huwa saħaq li Malta hija parti mid-dinja u l-pajjiż ikun iblah jekk ma jippreparax għall-eventwalità li dak li ġara lil ħaddieħor, jista’ jiġri lilu wkoll. “Il-każi li għandna s’issa huma kollha ħfief, diġà fiequ xi wħud u ħarġu mill-isptar, imma iva se jkollna każijiet fejn se jkollna bżonn l-ITU, se jkollna bżonn l-isptarijiet tagħna u se ngħiduha ċar u tond, bħal ma kien hemm imwiet mijiet, eluf ta’ mwiet fl-Ewropa, se jkollna mwiet f’Malta wkoll.” Qal li għandha differenti Malta hu li hija aktar preparata minn kull pajjiż ieħor fid-dinja. Dr Fearne appella biex in-nies isegwi d-direttivi tal-awtoritajiet tas-saħħa fost oħra li żżomm id-distanza ta’ metru u ma toħroġx mid-dar jekk mhux għall-bżonn.